CELEX: 62016TN0833
Language: el
Date: 2016-11-28 00:00:00
Title: Υπόθεση T-833/16: Προσφυγή-αγωγή της 28ης Νοεμβρίου 2016 — Karp κατά Κοινοβουλίου

13.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 46/19
            
         Προσφυγή-αγωγή της 28ης Νοεμβρίου 2016 — Karp κατά Κοινοβουλίου
   (Υπόθεση T-833/16)
   (2017/C 046/22)
   Γλώσσα διαδικασίας: η αγγλική
   
      Διάδικοι
   
   
      Προσφεύγων-ενάγων: Kevin Karp (Βρυξέλλες, Βέλγιο) (εκπρόσωποι: N. Lambers και R. Ben Ammar, δικηγόροι)
   
      Καθού-εναγόμενο: Ευρωπαϊκό Κοινοβούλιο
   
      Αιτήματα
   
   Ο προσφεύγων-ενάγων ζητεί από το Γενικό Δικαστήριο:
   
               —
            
            
               να ακυρώσει την απόφαση της αρμόδιας για τη σύναψη συμβάσεων προσλήψεως αρχής της πολιτικής ομάδας EFDD του Ευρωπαϊκού Κοινοβουλίου, η οποία κατέταξε τον προσφεύγοντα-ενάγοντα στην ομάδα καθηκόντων Ι όσον αφορά την υπογραφείσα στις 25 Φεβρουαρίου 2015 σύμβαση για τη θέση διαπιστευμένου κοινοβουλευτικού βοηθού και στην ομάδα καθηκόντων ΙΙ όσον αφορά την υπογραφείσα στις 12 Μαΐου 2016 σύμβαση εργασίας·
            
         
               —
            
            
               να υποχρεώσει το καθού-εναγόμενο να καταβάλει στον προσφεύγοντα-ενάγοντα αποζημίωση για την υλική ζημία και χρηματική ικανοποίηση για την ηθική βλάβη που αυτός υπέστη, οι οποίες εκτιμώνται, προσωρινώς, στα ποσά των 40 888,68 και των 63 323,20 ευρώ, αντιστοίχως·
            
         
               —
            
            
               να καταδικάσει το καθού-εναγόμενο στα δικαστικά έξοδά του και στα δικαστικά έξοδα στα οποία υποβλήθηκε ο προσφεύγων-ενάγων.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής του, ο προσφεύγων-ενάγων προβάλλει δύο λόγους.
   
               1.
            
            
               Ο πρώτος λόγος αντλείται από παράβαση του άρθρου 80 του Καθεστώτος που εφαρμόζεται επί του Λοιπού Προσωπικού
               
                           —
                        
                        
                           Ο προσφεύγων-ενάγων κατατάχθηκε σε μισθολογικό βαθμό αντιστοιχούντα στην ομάδα καθηκόντων Ι όσον αφορά την πρώτη σύμβαση και στη χαμηλότερη βαθμίδα της ομάδας καθηκόντων ΙΙ όσον αφορά τη δεύτερη σύμβαση εργασίας που του προτάθηκε προς σύναψη. Μολονότι η ομάδα καθηκόντων ΙΙ περιλαμβάνει «Εργασίες γραφείου και γραμματείας, διεύθυνση γραφείου και άλλες ισοδύναμες εργασίες, εκτελούμενες υπό την επίβλεψη μονίμων ή εκτάκτων υπαλλήλων», η συντριπτική πλειονότητα των καθηκόντων που ανατέθηκαν στον προσφεύγοντα-ενάγοντα στο πλαίσιο της πρώτης και της δεύτερης συμβάσεως εργασίας ήταν διοικητικής και συμβουλευτικής φύσεως, όπως καταδεικνύουν τα συνημμένα στο δικόγραφο της προσφυγής-αγωγής έγγραφα.
                        
                     
         
               2.
            
            
               Ο δεύτερος λόγος αντλείται από παράβαση του άρθρου 82 του Καθεστώτος που εφαρμόζεται επί του Λοιπού Προσωπικού
               
                           —
                        
                        
                           Το άρθρο 82 του Καθεστώτος που εφαρμόζεται επί του Λοιπού Προσωπικού ορίζει ότι για την πρόσληψη συμβασιούχου υπαλλήλου στην ομάδα καθηκόντων IV πρέπει ο ενδιαφερόμενος να διαθέτει επίπεδο εκπαιδεύσεως που αντιστοιχεί σε πλήρεις πανεπιστημιακές σπουδές διάρκειας τουλάχιστον τριών ετών, πιστοποιούμενες με δίπλωμα, ή επαγγελματική κατάρτιση ισοδύναμου επιπέδου. Ο προσφεύγων-ενάγων έχει ολοκληρώσει πανεπιστημιακές σπουδές διάρκειας πέντε ετών, πιστοποιούμενες με δύο διπλώματα, και, επιπλέον, όσον αφορά τη δεύτερη σύμβαση που του προτάθηκε προς σύναψη, διαθέτει πρότερη εργασιακή πείρα στο πλαίσιο του Ευρωπαϊκού Κοινοβουλίου, η οποία περιλάμβανε καθήκοντα αντίστοιχα με αυτά που τελικά του ανατέθηκαν.